BRATISLAVA. Požiar opustenej budovy pri obchodnom centre na Vajnorskej ulici v Bratislave pri Poluse sa hasičom podarilo úplne zlikvidovať.
TASR informovala Zuzana Farkasová z Prezídia Hasičského a záchranného zboru (HaZZ).
K likvidácii požiaru došlo podľa jej slov pred 19.00 h. Požiar vypukol v stredu predpoludním.
Na mieste zasahovali profesionálni i dobrovoľní hasiči aj príslušníci s ťažkou technikou UDS zo Záchrannej brigády v Malackách.
Situáciu sa hasičom podarilo dostať pod kontrolu okolo pol piatej popoludní.
Majiteľ objektu odhadol škodu spôsobenú požiarom na viac ako 200.000 eur. Na miesto požiaru preto vyslali expertíznu skupinu na zisťovanie príčin vzniku požiarov.